5 Go dumalana le boporofeti jwa ga Malaki, sesupo se se dikarolo dintsi se Jesu a neng a se naya barutwa ba gagwe gore ba kgone go lemoga nako ya “go nna gone ga [gagwe] le sa bokhutlo jwa tsamaiso eno ya dilo,” se ne se akaretsa tlhaloso ya gore setlhopha sa “motlhanka” ke bomang. Jesu o ne a re: “Tota motlhanka yo o boikanyego le yo o botlhale ke mang yo mong wa gagwe a neng a mo tlhoma gore a okamele ba ntlo ya gagwe, go ba naya dijo tsa bone ka nako e e tshwanetseng? Go itumela motlhanka yoo yo fa mong wa gagwe a goroga a mo fitlhelang a dira jalo. Ammaaruri ke a lo raya, O tla mo tlhoma gore a okamele dilo tsa gagwe tsotlhe.” (Mathaio 24:3, 45-47) Fa Keresete a “goroga” a tlile go tlhatlhoba “motlhanka” ka 1918, o ne a fitlhela go na le masalela a a tloditsweng ka moya a barutwa ba ba ikanyegang, ba ba neng ba sa bolo go simolola ka 1879 go aba ‘dijo tsa semoya ka nako e e tshwanetseng,’ ba dirisa makasine ono le dikgatiso tse dingwe tsa Baebele. O ne a ba amogela e le setlhopha sa gagwe se a se dirisang, kgotsa “motlhanka” mme ka 1919 o ne a ba naya gore ba okamele dilo tsa gagwe tsotlhe tse di mo lefatsheng.